Fid-19 ta' Diċembru, il- presidenza Estonjana laħqet ftehim proviżorju mal- Parlament Ewropew dwar direttiva riveduta dwar ir-rendiment tal-bini fl-użu tal-enerġija. L-eżitu tat-trilogu ser jiġi ppreżentat lill-ambaxxaturi għall-UE għada, bl-analiżi u l-approvazzjoni finali tal-ftehim mistennijin li jsiru fil-bidu tas-sena d-dieħla. Id-direttiva tinkoraġġixxi l-effiċjenza fl-enerġija iżżid l-iffrankar tal-enerġija fis-settur tal-bini. Taġġorna r-regoli eżistenti billi tqis żviluppi teknoloġiċi reċenti. Hu kruċjali li jiżdied ir-rinnovament tal-istokk tal-bini tal-UE tul is-snin li ġejjin biex jiżdied ir-rendiment tiegħu fl-użu tal-enerġija. Il-qafas simplifikat il-ġdid ser ikopri l-veloċità, il-kwalità u l-effettività tar- rinnovament tal-bini , bil-għan li fuq perijodu twil isir progress lejn id-dekarbonizzazzjoni tal-bini. B'riżultat ta' dan, il-konsum tal-enerġija mill-bini fl-UE, li bħalissa jammonta għal 40% tal-enerġija totali, ser jonqos, u dan jikkontribwixxi sostanzjalment għall-kisba tal- miri tal-UE fl-effiċjenza fl-enerġija għall-2020 u l-2030 "Li nżidu l-effiċjenza fl-enerġija hija s-soluzzjoni ovvja: huwa wieħed mill-aktar modi rħas u effettivi biex innaqqsu l-konsum tal-enerġija tagħna u nikkontribwixxu għall-miri tagħna b'rabta mal-klima. Meta wieħed iqis kemm tiġi kkunsmata enerġija fil-bini, hu kruċjali li nirnexxu f'dan l-element. Għandu wkoll il-benefiċċju addizzjonali li jnaqqas il-kontijiet tal-enerġija tan-nies. Nemmen li lħaqna ftehim li ser jikseb l-iffrankar li neħtieġu b'mod realistiku u nittama li l-istati membri jistgħu japprovaw il-ftehim is-sena d-dieħla," qalet Kadri Simson, il-Ministru għall-Affarijiet Ekonomiċi u l-Infrastruttura tar-Repubblika tal-Estonja. Issa jeħtieġ li l-istati membri jistabbilixxu strateġiji għar-rinnovament fit-tul biex jikkonċentraw l-investiment fir-rinnovament tal-bini fuq stokk tal-bini ferm effiċjenti fl-enerġija u dekarbonizzat sal-2050 . Bħala gwida għad-deċiżjonijiet dwar l-investiment, l-istati membri ser ikollhom jagħtu attenzjoni partikolari lil mekkaniżmi maħsuba biex jinvolvu lill-SMEs, ikollhom fil-mira l-istokk tal-bini bl-agħar rendiment u jnaqqsu l-perċezzjoni ta' riskji għall-investituri tal-operazzjonijiet għall-effiċjenza fl-enerġija. Element ġdid meta mqabbel mar-regolament eżistenti hu li d-direttiva riveduta tippromwovi l- elettromobbiltà billi tiffissa rekwiżiti minimi għal bini b'aktar minn għaxar spazji ta' parkeġġ sabiex ikun hemm punti ta' ċċarġjar għal karozzi elettriċi. F'bini mhux residenzjali ġdid u bini mhux residenzjali li qed isirlu rinnovament kbir, l-installazzjoni ta' mill-inqas punt wieħed ta' ċċarġjar, u infrastruttura ta' pajpijiet biex tkun possibbli l-installazzjoni ta' punti ta' ċċarġjar għal vetturi elettriċi, ser ikunu meħtieġa għal mill-inqas spazju ta' parkeġġ wieħed minn kull ħamsa. L-istati membri ser jiffissaw ir-rekwiżiti għall-installazzjoni ta' għadd minimu ta' punti ta' ċċarġjar għall-bini mhux residenzjali kollu b'aktar minn għoxrin spazju ta' parkeġġ sal-2025. Ser jiġi żviluppat mill-Kummissjoni indikatur tal-istat ta' tħejjija tal-bini għat-teknoloġiji intelliġenti li jkun volontarju biex jivvaluta tkemm il-bini hu lest biex jadatta l-operat tiegħu għall-ħtiġijiet tal-okkupanti. Id-direttiva riveduta ser tiċċara l-ħolqien ta' bażijiet ta' data dwar ir-rendiment fl-użu tal-enerġija , jekk l-istati membri jiddeċiedu li jużawhom b'mod volontarju. Il-ġbir tad-data ser ikun limitat għal bini pubbliku li għalih inħareġ ċertifikat ta' rendiment fl-użu tal-enerġija u ser tiġi żgurata l-protezzjoni tad-data billi d-data anonimizzata ssir disponibbli biss għal skopijiet ta' riċerka u għal sid il-bini. L-ispezzjonijiet tas-sistemi tat-tisħin u tal-arja kkundizzjonata fil-bini ġew simplifikati. Il-leġislazzjoni l-ġdida tagħraf il-kompetenza tal-istati membri li jistabbilixxu l-miżuri ta' spezzjoni xierqa u l-frekwenza tal-ispezzjonijiet. Il-limitu massimu uniformi għall-ispezzjonijiet kollha ser ikun . Barra minn hekk, isir studju ta' fattibbiltà biex possibbilment jiġu introdotti spezzjonijiet għal sistemi ta' ventilazzjoni awtonomi. Sabiex jiġi simplifikat il-proċess biex tiżdied l-effiċjenza fl-enerġija u jiġu razzjonalizzati l-ispejjeż tal-ispezzjonijiet, jistgħu jiġu implimentati alternattivi effettivi, bħall-konsultazzjoni. Il-bini ser ikun meħtieġ li jkun mgħammar b' sistemi ta' awtomatizzazzjoni u kontroll sal-2025 fil-każ biss li dan jitqies teknikament u ekonomikament fattibbli. Id-diġitalizzazzjoni tas-sistema tal-enerġija qed tittrasforma u timmodernizza l-qasam tal-enerġija b'pass mgħaġġel. Biex jiġi żgurat li l-bini jaħdem b'mod effiċjenti, id-direttiva l-ġdida hi allinjata mal-għanijiet tas- Suq Uniku Diġitali u tal-Unjoni tal-Enerġija . Qed jitħeġġeġ l-użu ta' teknoloġiji intelliġenti u l-integrazzjoni tal-enerġija rinnovabbli biex jiġi aġġustat u jitnaqqas il-konsum tal-enerġija bħala parti integrali mill-bini intelliġenti tal-futur. Kronoloġija u l-passi li jmiss Il-Kunsill laħaq approċċ ġenerali fil-Kunsill fis-26 ta' Ġunju 2017. Il-Parlament Ewropew approva l-emendi għall-proposta fil-11 ta' Ottubru 2017 fil-Kumitat ITRE u waqt il-plenarja tal-25 ta' Ottubru 2017. Saru żewġ trilogi fis-7 ta' Novembru u l-5 ta' Diċembru. Wara dan it-tielet trilogu konklużiv, jeħtieġ li l-koleġislaturi jikkonfermaw il-ftehim. L-ambaxxaturi għall-UE ser jingħataw tagħrif għada, bil-ħsieb li janalizzaw it-test proviżorju u jaqblu dwaru f'Jannar. Ladarba tiġi adottata formalment, id-direttiva mbagħad ser tiġi ppubblikata fil-Ġurnal Uffiċjali tal-UE, u l-leġislazzjoni ser tidħol fis-seħħ għoxrin jum wara. Il- perijodu ta' traspożizzjoni għal din il-leġislazzjoni huwa ta' 20 xahar. Kuntest Ir-reviżjoni tad-direttiva dwar ir-rendiment tal-bini fl-użu tal-enerġija temenda d-Direttiva 2010/31/UE u tikkomplementa l-miżuri skont id-direttiva dwar l-effiċjenza fl-enerġija, kif ukoll il-leġislazzjoni tal-UE dwar l-effiċjenza tal-prodotti fl-użu tal-enerġija. Hija parti mill- Pakkett dwar l-enerġija nadifa ppreżentat mill-Kummissjoni fit-30 ta' Novembru 2016 bħala proposta konkreta għall-implimentazzjoni tal-istrateġija tal-Unjoni tal-Enerġija. L-għan ewlieni tal- istrateġija tal-Unjoni tal-Enerġija huwa li nimxu lejn id-dekarbonizzazzjoni tal-ekonomija tal-UE sal-2030 u lil hinn, u fl-istess ħin jissaħħu t-tkabbir ekonomiku, il-protezzjoni tal-konsumatur, l-innovazzjoni u l-kompetittività. Il-konklużjonijiet tal-Kunsill Ewropew ta' Ottubru 2014 stabbilixxew mira indikattiva ta' żieda ta' mill-inqas 27% fl-effiċjenza fl-enerġija fil-livell tal-UE sal-2030. F'Ġunju 2017, il-Kunsill qabel dwar pożizzjoni ta' negozjar għad-direttiva riveduta dwar l-effiċjenza fl-enerġija, b'żieda fil-mira għall-effiċjenza enerġetika tal-UE għal 30% għall-perijodu 2026-2030. L-approċċ ġenerali tal-Kunsill (26 ta' Ġunju 2017) Din ir-riżorsa bħalissa hi disponibbli biss bil-lingwa jew il-lingwi li ġejjin: Il-proposta tal-Kummissjoni Din ir-riżorsa bħalissa hi disponibbli biss bil-lingwa jew il-lingwi li ġejjin: Id-Direttiva 2010/31/UE Din ir-riżorsa bħalissa hi disponibbli biss bil-lingwa jew il-lingwi li ġejjin: Strateġija tal-Unjoni tal-Enerġija Din ir-riżorsa bħalissa hi disponibbli biss bil-lingwa jew il-lingwi li ġejjin: Qafas 2030 għall-klima u l-enerġija